CELEX: 32015R0583
Language: el
Date: 2015-04-13 00:00:00
Title: Εκτελεστικός κανονισμός (ΕΕ) 2015/583 της Επιτροπής, της 13ης Απριλίου 2015 , για την τροποποίηση του εκτελεστικού κανονισμού (ΕΕ) αριθ. 908/2014 όσον αφορά τις δηλώσεις δαπανών για τα προγράμματα αγροτικής ανάπτυξης και διαφάνειας

14.4.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 97/5
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/583 ΤΗΣ ΕΠΙΤΡΟΠΉΣ
   της 13ης Απριλίου 2015
   για την τροποποίηση του εκτελεστικού κανονισμού (ΕΕ) αριθ. 908/2014 όσον αφορά τις δηλώσεις δαπανών για τα προγράμματα αγροτικής ανάπτυξης και διαφάνειας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (1), και ιδίως το άρθρο 36 παράγραφοι 6 και 114,
   Εκτιμώντας τα ακόλουθα:
   
               (1)
            
            
               Το άρθρο 22 παράγραφος 2 του εκτελεστικού κανονισμού (ΕΕ) αριθ. 908/2014 της Επιτροπής (2) ορίζει τις προθεσμίες εντός των οποίων τα κράτη μέλη πρέπει να αποστείλουν τις δηλώσεις δαπανών για τα προγράμματα αγροτικής ανάπτυξης που έχουν εγκριθεί, καθώς και τις αντίστοιχες περιόδους των δαπανών.
            
         
               (2)
            
            
               Τα κράτη μέλη πρέπει να δηλώνουν στην Επιτροπή όλες τις δαπάνες που έχουν καταβληθεί υπό την ευθύνη τους στους δικαιούχους πριν από την έγκριση ενός προγράμματος αγροτικής ανάπτυξης με την πρώτη δήλωση δαπανών μετά την εν λόγω έγκριση. Ο ίδιος κανόνας ισχύει, κατ' αναλογία, σε περίπτωση τροποποίησης ενός προγράμματος αγροτικής ανάπτυξης
            
         
               (3)
            
            
               Για λόγους λογιστικής καταγραφής, είναι απαραίτητο να διευκρινιστεί ότι η δήλωση σχετικά με τις δαπάνες που καταβάλλονται από τους οργανισμούς πληρωμών πριν από την έγκριση ενός προγράμματος αγροτικής ανάπτυξης ή πριν από την τροποποίηση ενός προγράμματος αγροτικής ανάπτυξης θα πρέπει να αντιστοιχεί σε ολόκληρη την περίοδο, που διευκρινίζεται στο άρθρο 22 παράγραφος 2 πρώτο εδάφιο του εκτελεστικού κανονισμού (ΕΕ) αριθ. 908/2014. Επιπλέον, όλες οι δαπάνες που καταβλήθηκαν από τους οργανισμούς πληρωμών κατά την περίοδο κατά την οποία η έγκριση ενός προγράμματος αγροτικής ανάπτυξης ή η τροποποίησή του βρίσκεται σε εξέλιξη θα πρέπει να δηλωθούν μέχρι την προθεσμία που ορίζεται για την αντίστοιχη περίοδο του εν λόγω άρθρου.
            
         
               (4)
            
            
               Είναι επίσης αναγκαίο να διευκρινιστεί ότι ο κανόνας που προβλέπεται στο άρθρο 22 παράγραφος 2 δεύτερο εδάφιο του εκτελεστικού κανονισμού (ΕΕ) αριθ. 908/2014 δεν θα πρέπει να εφαρμόζεται για το χρηματοδοτικό πρόγραμμα προσαρμογών που αναφέρεται στο άρθρο 23 παράγραφος 2 του εν λόγω κανονισμού.
            
         
               (5)
            
            
               Το άρθρο 57 του εκτελεστικού κανονισμού (ΕΕ) αριθ. 908/2014 προβλέπει ότι τα στοιχεία που αναφέρονται στο άρθρο 111 παράγραφος 1 στοιχεία γ) και δ) του κανονισμού (ΕΕ) αριθ. 1306/2013 περιλαμβάνουν περιγραφή των μέτρων τα οποία χρηματοδοτούνται από τα ταμεία που αναφέρονται στο παράρτημα XIII του εν λόγω κανονισμού. Τα καθεστώτα στήριξης που θεσπίζονται στο πλαίσιο του κανονισμού (ΕΚ) αριθ. 73/2009 του Συμβουλίου (3), θα πρέπει να προστεθούν στο παράρτημα XIII, δεδομένου ότι οι διατάξεις του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου (4) άρχισαν να εφαρμόζονται μόνο μετά την 1η Ιανουαρίου 2015.
            
         
               (6)
            
            
               Το άρθρο 63 του εκτελεστικού κανονισμού (ΕΕ) αριθ. 908/2014 προβλέπει παρέκκλιση από την εφαρμογή του άρθρου 3 παράγραφος 3 του κανονισμού (ΕΚ) αριθ. 259/2008 της Επιτροπής (5) όσον αφορά το διάστημα κατά το οποίο οι πληροφορίες που αναφέρονται στο εν λόγω άρθρο θα πρέπει να παραμένουν διαθέσιμες στο δικτυακό τόπο. Η διάταξη αυτή θα πρέπει να τροποποιηθεί ώστε να εφαρμόζεται σε πληρωμές για τα οικονομικά έτη 2012 και 2013. Για να διασφαλιστεί η συνέχεια της δημοσίευσης θα πρέπει οι πληροφορίες να παραμείνουν διαθέσιμες στο δικτυακό τόπο έως τις 31 Μαΐου 2015 ή έως ότου οι πληροφορίες σχετικά με τις πληρωμές που πραγματοποιήθηκαν για το οικονομικό έτος 2014 δημοσιευτούν σύμφωνα με το άρθρο 59 παράγραφος 2 του εκτελεστικού κανονισμού (ΕΕ) αριθ. 908/2014.
            
         
               (7)
            
            
               Ο εκτελεστικός κανονισμός (ΕΕ) αριθ. 908/2014 θα πρέπει, συνεπώς, να τροποποιηθεί αναλόγως.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής των γεωργικών ταμείων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο εκτελεστικός κανονισμός (ΕΕ) αριθ. 908/2014 τροποποιείται ως εξής:
   
               (1)
            
            
               Στο άρθρο 22 παράγραφος 2, το δεύτερο εδάφιο αντικαθίσταται από το ακόλουθο κείμενο:
               «Ωστόσο, όλες οι δαπάνες που καταβάλλονται από τους οργανισμούς πληρωμών στους δικαιούχους σύμφωνα με το άρθρο 65 παράγραφος 2 του κανονισμού (ΕΕ) αριθ. 1303/2013 έως το τέλος της τελευταίας περιόδου, όπως ορίζεται στο πρώτο εδάφιο της παρούσας παραγράφου, πριν από την έγκριση των προγραμμάτων αγροτικής ανάπτυξης, όπως αναφέρεται στο άρθρο 6 του κανονισμού (ΕΕ) αριθ. 1305/2013, πραγματοποιούνται υπό την ευθύνη των κρατών μελών και κοινοποιούνται στην Επιτροπή με την πρώτη δήλωση δαπανών μετά την έγκριση του σχετικού προγράμματος. Ο ίδιος κανόνας ισχύει, κατ' αναλογία, σε περίπτωση τροποποίησης ενός προγράμματος αγροτικής ανάπτυξης σύμφωνα με το άρθρο 11 του κανονισμού (ΕΕ) αριθ. 1305/2013, εκτός εάν πρόκειται για προσαρμογές στο σχέδιο χρηματοδότησης που αναφέρονται στο άρθρο 23 παράγραφος 2 του παρόντος κανονισμού.»
            
         
               (2)
            
            
               Στο άρθρο 63, το δεύτερο εδάφιο αντικαθίσταται από το ακόλουθο κείμενο:
               «Ωστόσο, ο κανονισμός (ΕΚ) αριθ. 259/2008 εξακολουθεί να εφαρμόζεται σε πληρωμές που πραγματοποιούνται για τα οικονομικά έτη 2012 και 2013. Κατά παρέκκλιση από το άρθρο 3 παράγραφος 3 του εν λόγω κανονισμού, οι πληροφορίες που αναφέρονται στο εν λόγω άρθρο παραμένουν στον ιστότοπο μέχρι τις 31 Μαΐου 2015 ή έως ότου οι πληροφορίες σχετικά με τις πληρωμές που πραγματοποιήθηκαν για το οικονομικό έτος 2014 δημοσιευτούν, σύμφωνα με το άρθρο 59 παράγραφος 2 του παρόντος κανονισμού.»
            
         
               (3)
            
            
               Στο παράρτημα XIII προστίθεται το ακόλουθο σημείο 9:
               
                           «9.
                        
                        
                           Τα καθεστώτα στήριξης που αναφέρονται στο παράρτημα I του κανονισμού (ΕΚ) αριθ. 73/2009 του Συμβουλίου.»
                        
                     
         Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 13 Απριλίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 347 της 20.12.2013, σ. 549.
   
      (2)  Εκτελεστικός κανονισμός (ΕΚ) αριθ. 908/2014 της Επιτροπής, της 6ης Αυγούστου 2014, για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά τους οργανισμούς πληρωμών και άλλους οργανισμούς, τη δημοσιονομική διαχείριση, την εκκαθάριση λογαριασμών, τους κανόνες σχετικά με τους ελέγχους, τις εγγυήσεις και τη διαφάνεια (ΕΕ L 255 της 28.8.2014, σ. 59).
   
      (3)  Κανονισμός (ΕΚ) αριθ. 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς, για την τροποποίηση των κανονισμών (ΕΚ) αριθ. 1290/2005, (ΕΚ) αριθ. 247/2006, (ΕΚ) αριθ. 378/2007 και για την κατάργηση του κανονισμού (ΕΚ) αριθ. 1782/2003 (ΕΕ L 30 της 31.1.2009, σ. 16).
   
      (4)  Κανονισμός (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 και του κανονισμού (ΕΚ) αριθ. 73/2009 του Συμβουλίου (ΕΕ L 347 της 20.12.2013, σ. 608).
   
      (5)  Κανονισμός (ΕΚ) αριθ. 259/2008 της Επιτροπής, της 18ης Μαρτίου 2008, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1290/2005 του Συμβουλίου σχετικά με τη δημοσιοποίηση πληροφοριών για τους δικαιούχους κονδυλίων προερχόμενων από το Ευρωπαϊκό Γεωργικό Ταμείο Εγγυήσεων (ΕΓΤΕ) και το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) (ΕΕ L 76 της 19.3.2008, σ. 28).